ཁྱེད་རང་ཚོས་ཉིན་ཤས་རིང་གྲོས་སྡུར་བྱས་ཏེ་ད་ལྟ་བར་དུ་རང་རེའི་ཤེས་ཡོན་སློབ་གསོའི་ལས་དོན་ནང་ལྷགས་པའི་གནད་དོན་གྱི་རྒྱུ་རྐྱེན་འཚོལ་ཞིབ་ཀྱིས་སྐྱོན་ཆ་ངོ་ཤེས་པ་དང༌།སྐྱོན་ཆ་སེལ་ཐབས་ལ་སྒོ་ཀུན་ནས་གོ་བསྡུར་གྱིས་ཐབས་ལམ་ཡག་པོ་འཚོལ་དགོས།དེ་དག་ལག་ལེན་ཐོག་འཁེལ་མིན་ནི་མི་སོ་སོའི་ལྷག་བསམ་དང་སྙིང་སྟོབས་ལ་རག་ལས་ཡོད།ཡིག་ཆའི་ཐོག་འདྲ་ཆགས་པོ་དང་བང་འགྲིག་པོ་ཞིག་གཏན་འབེབས་བྱས་པ་དེ་དག་ཡིག་ཐོག་ཏུ་ལུས་ནས་ལག་ལེན་མ་བསྟར་ན་ཕན་ཐོགས་མ་བྱུང་བ་ཡིན།ཚང་མ་ལྷག་བསམ་མ་དག་པ་མེད་པས་གཙོ་ཆ་བ་བོད་རང་དབང་གི་འཐབ་རྩོད་བྱེད་རྒྱུ་དང༌།དེའི་ནང་ཚན་ནས་ཤེས་ཡོན་སློབ་སྦྱོང་སྤྲོད་རྒྱུའི་ལས་འགན་འདི་ཧ་ཅང་གལ་ཆེན་པོ་ཡིན།འདི་སྤྱི་སྒེར་འཕྲལ་ཕུགས་གང་གི་ཆ་ལའང་གནད་འགག་ཆེན་པོ་ཡིན་པ་རང་རང་སོ་སོའི་བློ་ལ་ངེས་ཤེས་རྙེད་པ་ཞིག་བྱུང་ན་ཉིན་རེའི་ལས་དོན་ནང་དཀའ་ངལ་འཕྲད་ཀྱང༌།ཁྲལ་མངོན་སླ་བཅོས་མི་བྱེད་པ་ཞིག་ཏན་ཏན་ཡོང་རྒྱུ་ཡིན།